CELEX: 32019D1254
Language: sk
Date: 2019-07-22 00:00:00
Title: Vykonávacie rozhodnutie Komisie (EÚ) 2019/1254 z 22. júla 2019 o harmonizovaných normách pre bezpečnosť hračiek vypracovaných na podporu smernice Európskeho parlamentu a Rady 2009/48/ES

23.7.2019   
               
               
                  SK
               
               
                  Úradný vestník Európskej únie
               
               
                  L 195/43
               
            
         VYKONÁVACIE ROZHODNUTIE KOMISIE (EÚ) 2019/1254
         z 22. júla 2019
         o harmonizovaných normách pre bezpečnosť hračiek vypracovaných na podporu smernice Európskeho parlamentu a Rady 2009/48/ES
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1025/2012 z 25. októbra 2012 o európskej normalizácii, ktorým sa menia a dopĺňajú smernice Rady 89/686/EHS a 93/15/EHS a smernice Európskeho parlamentu a Rady 94/9/ES, 94/25/ES, 95/16/ES, 97/23/ES, 98/34/ES, 2004/22/ES, 2007/23/ES, 2009/23/ES a 2009/105/ES a ktorým sa zrušuje rozhodnutie Rady 87/95/EHS a rozhodnutie Európskeho parlamentu a Rady č. 1673/2006/ES (1), a najmä na jeho článok 10 ods. 6,
         keďže:
         
                     (1)
                  
                  
                     V súlade s článkom 13 smernice Európskeho parlamentu a Rady 2009/48/ES (2) sa o hračkách, ktoré sú v súlade s harmonizovanými normami alebo ich časťami, pričom odkazy na dané normy alebo ich časti sa uverejnili v Úradnom vestníku Európskej únie, predpokladá, že spĺňajú požiadavky, na ktoré sa tieto normy alebo ich časti vzťahujú a ktoré sú stanovené v článku 10 a v prílohe II k uvedenej smernici.
                  
               
                     (2)
                  
                  
                     Listom M/445 z 9. júla 2009 Komisia požiadala Európsky výbor pre normalizáciu (CEN) a Európsky výbor pre normalizáciu v elektrotechnike (Cenelec) o vypracovanie nových a revíziu existujúcich harmonizovaných noriem na podporu smernice 2009/48/ES. V časti I bode 11 prílohy II k smernici 2009/48/ES sa stanovujú osobitné bezpečnostné požiadavky na hračky na rozvíjanie pohybovej aktivity.
                  
               
                     (3)
                  
                  
                     Trampolíny sú hračky určené na domáce použitie, ktorých oporná konštrukcia zostáva počas vykonávania aktivity stabilná a ktoré sú určené predovšetkým pre deti na skákanie. Ide preto o hračky na rozvíjanie pohybovej aktivity v zmysle článku 3 bodu (21) smernice 2009/48/ES.
                  
               
                     (4)
                  
                  
                     Na základe žiadosti M/445 z 9. júla 2009 CEN zrevidoval harmonizovanú normu EN 71-14:2014+A1:2017 týkajúcu sa trampolín na domáce použitie a odkaz na ňu bol uverejnený v Úradnom vestníku Európskej únie (3) s cieľom zaistiť aj bezpečnosť trampolín zabudovaných do zeme (tzv. „zakopaných“), ktoré sa v čoraz väčšom počte uvádzajú na trh. Následne bola prijatá harmonizovaná norma EN 71-14:2018 o trampolínach na domáce použitie.
                  
               
                     (5)
                  
                  
                     Komisia spolu s CEN posúdila, či je výborom CEN vypracovaná harmonizovaná norma EN 71-14:2018 o trampolínach na domáce použitie v súlade so žiadosťou M/445 z 9. júla 2009.
                  
               
                     (6)
                  
                  
                     Harmonizovaná norma EN 71-14:2018 spĺňa požiadavky, ktoré má pokrývať a ktoré sú stanovené v smernici 2009/48/ES. Je preto vhodné uverejniť odkaz na túto normu v Úradnom vestníku Európskej únie.
                  
               
                     (7)
                  
                  
                     Harmonizovanou normou EN 71-14:2018 sa nahrádza harmonizovaná norma EN 71-14: 2014+A1:2017. Preto je vhodné vypustiť odkaz na túto normu z Úradného vestníka Európskej únie. S cieľom poskytnúť výrobcom hračiek dostatočný čas, aby mohli svoje výrobky prispôsobiť revidovaným špecifikáciám uvedeným v harmonizovanej norme EN 71-14:2018, vypustenie odkazu na harmonizovanú normu EN 71-14:2014+A1:2017 treba odsunúť.
                  
               
                     (8)
                  
                  
                     Dodržiavanie harmonizovanej normy zakladá predpoklad zhody s príslušnými základnými požiadavkami stanovenými v harmonizačných právnych predpisoch Únie odo dňa uverejnenia odkazu na takúto normu v Úradnom vestníku Európskej únie. Toto rozhodnutie by preto malo nadobudnúť účinnosť dňom jeho uverejnenia,
                  
               PRIJALA TOTO ROZHODNUTIE:
         
            Článok 1
            Odkaz na harmonizovanú normu pre bezpečnosť hračiek vypracovanú na podporu smernice 2009/48/ES, ktorý je uvedený v prílohe I k tomuto rozhodnutiu, sa týmto uverejňuje v Úradnom vestníku Európskej únie.
         
         
            Článok 2
            Odkaz na harmonizovanú normu pre bezpečnosť hračiek vypracovanú na podporu smernice 2009/48/ES, ktorý je uvedený v prílohe II k tomuto rozhodnutiu, sa týmto od dátumu stanoveného v uvedenej prílohe vypúšťa z Úradného vestníka Európskej únie.
         
         
            Článok 3
            Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
         
         
            V Bruseli 22. júla 2019
            
               
                  Za Komisiu
               
               
                  predseda
               
               Jean-Claude JUNCKER
            
         
         
            (1)  Ú. v. EÚ L 316, 14.11.2012, s. 12.
         
            (2)  Smernica Európskeho parlamentu a Rady 2009/48/ES z 18. júna 2009 o bezpečnosti hračiek (Ú. v. EÚ L 170, 30.6.2009, s. 1).
         
            (3)  Ú. v. EÚ C 282, 10.8.2018, s. 3.
      
      
         
            PRÍLOHA I
            
                        č.
                     
                     
                        Odkaz na normu
                     
                  
                        1.
                     
                     
                        EN 71-14:2018 Bezpečnosť hračiek – Časť 14: Trampolíny na domáce použitie
                     
                  
      
      
         
            PRÍLOHA II
            
                        č.
                     
                     
                        Odkaz na normu
                     
                     
                        Dátum vypustenia
                     
                  
                        1.
                     
                     
                        EN 71-14:2014+A1:2017 Bezpečnosť hračiek – Časť 14: Trampolíny na domáce použitie
                     
                     
                        22. január 2020